b'\n_START_ARTICLE_\nReidar Omang\n_START_SECTION_\nUtdannelse\n_START_PARAGRAPH_\nOmang tok artium fra Skiens offentlige skole i 1916. _NEWLINE_Han tok graden cand. mag. ved Universitetet i Oslo i 1924 og videre graden cand. philol. samme sted i 1930, med historie som hovedfag og geografi og engelsk som bifag.\n_START_SECTION_\nVirke\n_START_PARAGRAPH_\nReidar Omang var l\xc3\xa6rer ved Kviteseid private middelskole fra 1918-1919. Han var s\xc3\xa5 \xc3\xa5rsvikar ved Skien Gymnas fra 1919-1920. Fra 1923-1935 var han ansatt ved Universitetsbiblioteket. I deler av denne perioden (1928\xe2\x80\x931935) var han ogs\xc3\xa5 sjef for H\xc3\xa5ndskriftsamlingen. I \xc3\xa5rene 1928 til 1945 var han bibliotekar ved Det kongelige slott. _NEWLINE_Med stipend fra Universitetets jubileumsfond oppholdt han seg i 1932 og 1934 i Sverige for \xc3\xa5 drive forskningsarbeid i Riksarkivet og i h\xc3\xa5ndskriftsamlingene i Kungl. Biblioteket, Nordiska Museet og G\xc3\xb6teborgs Stadsbibliotek. Ved kgl. resolusjon av 4. september 1935 ble han utnevnt til sjef for Utenriksdepartementets arkiv (f\xc3\xb8rstearkivar). Her bygde han opp et arkivsystem som ble brukt lenge i Utenrikstjenesten. Denne stillingen hadde han under hele andre verdenskrig og videre frem til 1960. _NEWLINE_Krigs\xc3\xa5rene ble dramatiske \xc3\xa5r for Reidar Omang. 9. april 1940 ledet han evakuering fra Oslo av dokumenter fra UD-arkivet og bidro til \xc3\xa5 bringe dem i sikkerhet i Sverige. Han oppholdt seg f\xc3\xb8rst p\xc3\xa5 S\xc3\xa4len i Dalarna noen uker, og kom s\xc3\xa5 til Stockholm. Herfra dro han i mai samme \xc3\xa5r til Troms\xc3\xb8 hvor Regjeringen oppholdt seg. Da Kongen og Regjeringen forlot landet, reiste Omang tilbake til Stockholm, og ble der i vel ett \xc3\xa5r. I august 1941 ankom han London med den nye flyruten som var opprettet, og arbeidet i det norske utenriksdepartementet der i resten av tiden frem til frigj\xc3\xb8ringen._NEWLINE_Etter krigen foretok Reidar Omang tallrike \xe2\x80\x93 og til dels langvarige \xe2\x80\x93 reiser til Sverige, Danmark, Tyskland (for studier av dokumentene vedr\xc3\xb8rende Norge 1905-1940 i Ausw\xc3\xa4rtiges Amt), England og Frankrike. Han deltok i registreringen av arkivsaker vedr\xc3\xb8rende Norge i det svenske utenriksdepartement og det svenske riksarkiv samtidig med at det norske riksarkivet drev lignende arbeid._NEWLINE_I kgl. resolusjon av 19. februar 1960 ble Reidar Omang utnevnt til riksarkivar i det ledige embetet etter Asgaut Steinnes, som hadde tatt avskjed fra 1. januar 1960. Omang tiltr\xc3\xa5dte embetet 16. mars samme \xc3\xa5r og hadde dette vervet til sin d\xc3\xb8d i 1964._NEWLINE_Reidar Omang var medlem av Det Norske Vitenskapsakademiet i Oslo fra 1957. Han var ogs\xc3\xa5 ridder av f\xc3\xb8rste klasse av Den Kongelige Norske St. Olavs Orden. _NEWLINE_Han var gift med Vigdis Havig Omang (f. Havig) og fikk tre barn.'